**REGLAR FOR ORDEN OG ÅTFERD VED NESFLATEN SKULE**

Nesflaten skule har ein visjon om at skulen skal vera ein stad der ein skal byggja eit trygt og godt fellesskap, der alle får utvikla seg og tileigna seg kunnskap. Skulen skal vera ein god arbeidsplass for alle elevar og tilsette.

**Kor gjeld reglane for orden og åtferd?**

Alle har ansvar for å hjelpa til og skapa eit godt læringsmiljø, der alle viser respekt for og omsorg for kvarandre.

Ordens- og åtferdsreglane gjeld i skuletida, på skulevegen, på SFO og ved turar og arrangement under leiing av skulen.

**Orden**

*Elevane skal ha god orden.*

Det er god orden å:

1. møta presis til undervisning og andre avtalar
2. vera førebudd til undervisninga og ha med seg det utstyret og kleda ein treng
3. gjera skulearbeid innan fastsett tid
4. ha skulesakene i orden
5. ta vare på alt som høyrer til skulen, både inne og ute, stella fint med skulebøker og anna undervisningsmateriell
6. levera søknad om eller melding om alt fråvær frå dei føresette

**Åtferd**

*Eleven skal ha god åtferd.*

Det er god åtferd å:

1. visa folkeskikk, opptre høfleg og respektfullt ovanfor alle andre ved skulen
2. halda god arbeidsro og visa respekt for undervisninga
3. oppføra seg slik at ein ikkje på nokon måte krenker andre, kjem med truslar, driv med hardhendt eller farleg leik eller på annan måte skadar seg sjølv og andre (vald)
4. ta godt vare på skulebøker, anna undervisningsmateriell og all eigedom som høyrer til skulen eller andre medelevar og vaksne
5. vera på skulen og skuleområdet
6. ikkje røyka, snusa eller vera påverka av andre rusmiddel
7. ikkje ha snop, brus, tyggegummi eller energidrikk med på skulen om ikkje anna er avtalt
8. ha mobiltelefonar/smarttelefonar, i-Pad o.l. avslått og ikkje synleg i skuletida dersom ikkje anna er avtalt med lærar
9. ikkje ha med farlege gjenstandar eller våpen på skulen sitt område. Ved mistanke om slike tilhøve kan dei tilsette gå gjennom eleven sine eigendeler.
10. ikkje fuska eller forsøka å fuska på prøver eller innleveringar
11. retta seg etter det den vaksne seier

**Tiltak/sanksjonar ved brot på ordens- og åtferdsreglane**

* Munnleg påtale frå lærar, rektor eller andre vaksne som arbeidar på skulen.
* Melding heim.
* Med mindre kommunen fastset noko anna, kan rektor avgjerda at lærarane har munde til å ta avgjerd om bortvising frå eiga undervisning for ei opplæringsøkt, avgrensa til to klokketimar. Foreldra til elevar på barnetrinnet skal varslast før det vert sett i verk bortvising for resten av dagen (jmf. Opplæringslova § 9A-11).
* Elevar kan visast bort frå undervisninga dersom dei bryt reglementet i alvorleg grad eller fleire gonger. Elevar på 1. til 7. årstrinn kan visast bort for enkelttimar eller resten av dagen. Elevar på 8. til 10. årstrinn kan visast bort for inntil tre dagar per gong.
* Ved skade på hus, inventar eller lærebøker, må ein rekna med å erstatta heile eller deler av skaden (inntil kr 5000,-). Ein elev som øydelegg noko med uvørden framferd, kan bli sett til å reparera bøker/materiell. Reparasjon skal gå føre seg utanom skuletida.
* Gjentekne brot på orden- og åtferdsreglane kan føra til nedsett karakter i orden og/eller åtferd.
* Mobiltelefon eller anna personleg elektronisk utstyr kan beslagleggjast av ein vaksen. Eleven må sjølv henta utstyret på arbeidsrommet til lærarane etter siste time.

Før det vert teke avgjerd om mellom anna bortvising, skal eleven få høve til å forklara seg munnleg for den som skal ta avgjerda. (Jf. Opplæringslova § 2-9.) Denne uttaleretten gjeld i høve til alle slags tiltak/sanksjonar, og eleven har rett til å uttala seg direkte til den som skal fatta vedtak.

Ordensreglane skal drøftast kvart år, og dei skal gjerast kjende for elevar og føresette.